
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS APLINKOS APSAUGOS RĖMIMO PROGRAMOS ĮSTATYMO NR. VIII-2025 4 STRAIPSNIO PAKEITIMO ĮSTATYMO PROJEKTO

2018-10-22 Nr. XIIIP-2703
Vilnius

Įvertinę projektą dėl jo atitikties Konstitucijai, įstatymams, teisės technikos taisyklėms, teikiame šią pastabą:
Pažymėtina, kad Seime yra registruotas Lietuvos Respublikos aplinkos apsaugos rėmimo programos įstatymo Nr. VIII-2025 pakeitimo įstatymo projektas (reg. Nr. XIIIP-2748) bei su juo susijusių įstatymų projektai (reg. Nr. XIIIP-2749 – XIIIP-2760), kurių tikslas - efektyvesnis Aplinkos apsaugos rėmimo programos administravimas ir lėšų panaudojimas aplinkosauginėms priemonėms finansuoti. Atkreiptinas dėmesys, kad minėtuose įstatymų projektuose keičiamas teisinis reguliavimas, susijęs su vilkų ūkiniams gyvūnams padarytos žalos atlyginimo finansavimu: įstatymo projektu (reg. Nr. XIIIP-2754) siūloma pripažinti netekusiu galios Lietuvos Respublikos savivaldybių aplinkos apsaugos rėmimo specialiosios programos įstatymą, o Lietuvos Respublikos mokesčio už valstybinius gamtos išteklius įstatymo Nr. I-1163 11 straipsnio pakeitimo įstatymo projekto (reg. Nr. XIIIP-2751) 1 straipsniu keičiamoje šio įstatymo 11 straipsnio 2 dalyje siūloma nustatyti, kad „mokestis už medžiojamųjų gyvūnų išteklius įskaitomas: 70 procentų mokesčio už medžiojamųjų gyvūnų išteklius – į savivaldybės, kurios teritorijoje išgaunami medžiojamųjų gyvūnų ištekliai, biudžetą ir teisės aktų nustatyta tvarka naudojamas <...> atlyginti vilkų ūkiniams gyvūnams padarytą žalą“. Pažymėtina, kad šį įstatymų projektų paketą Seimui pateikė Vyriausybė, siūlydama nustatyti kitokį nei teikiamu projektu siūlomą nustatyti teisinį reguliavimą dėl vilkų ūkiniams gyvūnams padarytos žalos atlyginimo finansavimo, todėl šiame kontekste atkreiptinas dėmesys, į Seimo statuto 137 straipsnio 4 dalies nuostatas. Be to, svarstytina, ar, atsižvelgiant į aukščiau išdėstytas aplinkybes, dėl teikiamo įstatymo projekto neturėtų būti gauta Vyriausybės išvada.

